सूडान से लौटे पंजाब के 2 युवक बोले- बिजली और पानी नहीं, खाने-दवाइयों के लिए तरस रहे लोग
गृह युद्ध का दंश झेल रहे सूडान में इस वक्त सिर्फ गोलियों की आवाजें सुनाई देती हैं। बम ऐसे फूट रहे हैं, जैसे दिवाली पर भारत पर पटाखे फोड़े जाते हैं। हर जगह तबाही का मंजर है।
गृह युद्ध का दंश झेल रहे सूडान में इस वक्त सिर्फ गोलियों की आवाजें सुनाई देती हैं। बम ऐसे फूट रहे हैं, जैसे दिवाली पर भारत पर पटाखे फोड़े जाते हैं। हर जगह तबाही का मंजर है। बिजली और पानी नहीं है। लोग खाने और दवाइयों के लिए तरस रहे हैं। घरों में दुबके हुए हैं।
यह कहना है कि सूडान से लौटे पंजाब के पठानकोट जिले के सुखदेव सिंह और जतिंदर सिंह का, जो सरकार के प्रयासों से वापस अपने वतन लौट आए हैं। उनसे जब वहां के हालातों के बारे में बात की गई तो एक बार तो खामोश हो गए, फिर बोले कि वहां के हालात बेहद खराब हैं।
पठानकोट तहसीलदार ने दोनों का स्वागत किया
पठानकोट पहुंचने पर जिला प्रशासन की ओर से तहसीलदार लक्ष्मण सिंह ने उनका स्वागत किया। उन्होंने कहा कि सूडान में फंसे हुए अपने नागरिकों को लेकर देश की सरकारें बहुत चिंतित हैं। वहां फंसे भारतीय नागरिकों को निकालने के लिए लगातार प्रयास किए जा रहे हैं।
दोनों के चेहरों पर वतन वापसी की खुशी
वहीं सुखदेव और जतिंदर ने सुरक्षित पठानकोट पहुंचने पर सरकार और प्रशासन दोनों का आभार जताया। उन्हें प्रशासन की ओर से ही उनके घरों तक पहुंचाया गया। वहीं दूसरी ओर सुरक्षित अपने देश पहुंचे दोनों नागरिकों के चेहरे पर खुशी साफ देखी जा रही है।
वतन वापस लाने के लिए आभार जताया
सुखदेव सिंह और जतिंदर सिंह ने सूडान से सुरक्षित वापस इंडिया पहुंचाने पर केंद्र सरकार और पंजाब सरकार की ओर लगातार किए जा रहे प्रयासों की सराहना की। दोनों बोले कि इन्हीं के प्रयासों से हम जीवित हैं और अपने परिवार के पास वापस पहुंच पाए हैं। जान बचाने के लिए देश की सरकारों का बहुत-बहुत शुक्रिया।